Tiener herstel goed ná breinbeseringDemi geniet dit om te bak. (Foto: Verskaf) ŉ 13-jarige meisie wat byna dood was nadat sy skielik bloeding op die brein opgedoen het, is nou eindelik besig om weer haar onafhanklikheid terug te kry. Demi Blaauw is ŉ jaar gelede gedeeltelik verlam gelaat en kon nie praat nie nadat ŉ vaskulêre toestand die lewensgevaarlike bloeding veroorsaak het. Prof. Andre Mochan, ŉ neuroloog by die Netcare-rehabilitasiehospitaal in Johannesburg, sê Demi het sedertdien merkwaardige vordering gemaak en oortref selfs haar onderwysers se verwagtinge. “Demi se uitstekende vordering demonstreer presies wat mense kan bereik ná ŉ breinbesering, en is rede tot hoop vir diegene wat breinbloeding of ŉ traumatiese kopbesering opgedoen het,” sê hy. Damien, Demi se pa, vertel dat sy sowat ŉ jaar gelede skielik ineengestort het. Nadat sy na die hospitaal gehaas is, het dokters vinnig vasgestel dat sy ŉ toestand het wat veroorsaak dat bloed in die bloedvate abnormaal ophoop en dat die vate bars. Die linkerkant van haar brein het met bloed begin vul en moes dadelik gedreineer word om haar lewe te red. “Ons was nie seker wat aangaan en of sy dit sou oorleef nie,” sê Damien. “Dit was ŉ moeilike tyd vir ons almal.” ŉ Chirurg het die bloed uit Demi se brein dreineer, waarna sy na ŉ ander hospitaal oorgeplaas is vir verdere gespesialiseerde behandeling. Radioloë het die bloedvate behandel, terwyl sy ook intensiewe behandeling van neuroloë ontvang het. “Toe Demi aanvanklik na die rehabilitasiesentrum gekom het, kon sy nie praat nie en het sy baie gesukkel om te verstaan wat vir haar gesê word,” sê Mochan. “Sy was byna heeltemal verlam aan die regterkant van haar lyf en kon nie loop nie. Haar sig was ook erg deur die bloeding aangetas.” Dokters het ŉ hele terapieplan rondom haar behoeftes geforumleer. Demi en haar pa, Damien. (Foto: Verskaf) “Ek was stomgeslaan want elke week kon ons die verskil by haar sien,” sê hy. “Sy het voortgegaan om hard te werk en het goeie verbetering getoon, tot so ŉ mate dat haar rehabilitasieplan voortdurend aangepas moes word om tred te hou met haar vordering.” Demi het omvattende terapie deur ŉ multidissiplinêre span van neuroloë, sielkundiges, fisioterapeute, spraak- en arbeidsterapeute, maatskaplike werkers en verpleegpersoneel by die sentrum ondergaan. “Geleidelik het Demi weer haar begrip herwin totdat sy uiteindelik in staat was om woorde te vorm. Die swakheid aan die regterkant van haar lyf het ook begin verbeter,” sê Mochan. “Sedert sy ontslaan is, het sy voortgegaan met haar terapie en dit is duidelik dat haar vasberadenheid beloon is aangesien haar beweeglikheid en spraak met rasse skrede verbeter het. “Demi het ŉ lang en harde pad die afgelope jaar gehad, maar ons voorsien ŉ proses van vordering.” ŉ Pasiënt se terugkeer na hul huis ná rehabilitasie is ŉ internasionaal erkende maatstaf van suksesvolle rehabilitasie. Neurologiese rehabilitasie kan help om die fisieke en kognitiewe gebreke wat met breinbeserings verband hou te verminder. Dit maak ook ŉ groot verskil aan iemand se funksionaliteit, selfvertroue en lewensgehalte. Volgens Damien was sy dogter nog altyd ŉ vasberade mens wat nie toelaat dat ŉ terugslag haar onderkry nie. “Demi het onlangs by haar nuwe skool begin en het haar onderwysers se verwagtinge oortref met die vordering wat sy – as iemand met ŉ breinbesering – maak,” sê hy. “Sy maak al sulke goeie vordering dat wanneer ons haar rehabilitasieoefeninge saam met haar by die huis doen, sy sommer ongeduldig raak met ons,” skerts hy. Dit is onduidelik tot watter mate Demi sal herstel van haar breinbeserings, maar haar dokters is vol vertroue dat sy selfs meer vordering gaan toon.